Verkragte boervrou: 'Hulle sal nie my siel steel nie' | Netwerk24
Deur Marietie Louw-Carstens 06 Augustus 2020 14:55
Die 61-jarige vrou is steeds in die Mediclinic Limpopo in Polokwane nadat sy in die aanval in haar regterbeen geskiet is.
Twee van die drie vermeende plaasaanvallers wat in Polokwane in hegtenis geneem is. Foto: SAPD
Sy moes Woensdag 'n operasie aan haar been ondergaan. Haar 62-jarige man word ook steeds in dieselfde hospitaal behandel nadat hy erg aangerand en met draad aan 'n stoel vasgebind is.
Hul dogter het aan Netwerk24 gesê haar ma het vir haar gesê dat sy "nie as 'n slagoffer gesien wil word nie.
"Sy het vir my gesê hulle kon nie en sal nie haar gees en siel vat nie. Sy het deur alles hardop gebid."
Die vrou mag nie geïdentifiseer word nie omdat die polisie klagtes van verkragting ondersoek. Die dogter het aan Netwerk24 bevestig dat haar ma verkrag is.
Die boer se 98-jarige ma woon by hulle op die plaas en die drie aanvallers het by 'n venster in haar kamer ingebreek.
Sy is met 'n wapen aangehou en het vir die mans gesê: "Skiet my as julle wil."
Hulle het haar nie enige fisieke leed aangedoen nie.
Die wapens en TV wat tydens 'n plaasaanval in Limpopo gesteel is. Foto: SAPD
Die bakkie van 'n boer van Limpopo waarin drie gewapende mans ná 'n plaasaanval gevlug het. Foto: SAPD
Die drie mans het die plaashuis geplunder. Volgens 'n lid van 'n veiligheidsmaatskappy, wat ná die aanval in die huis was en nie sy naam genoem wil hê nie, was daar oral bloed.
Brig. Motlafela Mojapelo, polisiewoordvoerder in Limpopo, sê die drie mans wat ná die plaasaanval in die egpaar se wit Nissan Navara-bakkie gevlug het, is ná 'n jaagtog en 'n oor-en-weer skietery met die polisie in Polokwane in hegtenis geneem.
Een van die mans is gewond en is onder polisiebewaking in 'n hospitaal in Polokwane. Die polisie het op twee jaggewere, vyf pistole, 'n platskerm-TV en die bakkie beslag gelê.
Hulle sal op aanklagte van gewapende huisroof, verkragting, die besit van ongelisensieerde vuurwapens en poging tot moord in die landdroshof in Mogwadi in Dendron verskyn.